বিশ্রামের ফাঁকে মঙ্গলবার মুম্বইয়ে একটি সংস্থার অনুষ্ঠানে গিয়েছিলেন বিরাট কোহলি। সাংবাদিক বৈঠকে ভারতীয় টেস্ট দলের অধিনায়কের দিকে আচমকাই সম্পর্কের টানাপড়েন নিয়ে উড়ে এল প্রশ্ন।
বাইশ গজের মতোই সোজা ব্যাটে সেই প্রশ্নকে গ্যালারিতে পাঠিয়ে দিলেন তিনি। খানিকটা বিরক্ত হয়েই কোহলি বলেন, ‘‘কার সঙ্গে সম্পর্ক নিয়ে প্রশ্নটা উঠছে, সেটাই তো স্পষ্ট নয়। প্রশ্নটা যদি যে কোনও কারও সঙ্গে সম্পর্ক সংক্রান্ত হয়ে থাকে তবে এটা জানিয়ে দেওয়া ভাল যে, সম্পর্কের কাউন্সেলিং আমি করি না। ফলে আমাকে এইধরনের প্রশ্ন না করাই ভাল। দয়া করে এই প্রশ্নটা কোনও বিশেষজ্ঞকে করুন।’’
বরং বিরাট জানিয়েছেন, যে কোনও একটা বিষয়কে নিয়ে জলঘোলা না করে সোজা চোখে তা নিয়ে বিশ্লেষণ করা উচিত। তাঁর মন্তব্য, ‘‘আমাকে এই প্রশ্নগুলো কেন করা হচ্ছে? কীসের সঙ্গে এর যোগাযোগ তৈরি করার চেষ্টা হচ্ছে? যে কাজটা করতে এখানে এসেছি, সেটার দিকে মন দিলেই ভাল হয়। তার বদলে অন্য ব্যাপার নিয়ে আলোচনা করে সময় নষ্ট করার দরকার নেই।’’